የአድዋ ድል  በዓልን በየአመቱ ከማክበር ባለፈ ለገቢ ማሰገኛነት ማዋል ይጠበቅብናል- የአዲስ አበባ ዩኒቨርሲቲ ምሁራን
የአድዋ ድል  በዓልን በየአመቱ ከማክበር ባለፈ ድሉን የሚዘክሩ ነገሮችን በማልማት ለገቢ ማሰገኛነት ማዋል ይጠበቅብናል ሲሉ ዋልታ ቴሌቪዥን ያነጋገራቸው  የአዲስ አበባ ዩኒቨርሲቲ ምሁራን ገልጸዋል፡፡እንደ ምሁራኑ ገለጻ የሰለጠኑ ሃገራት እንደሚያደርጉት  የአድዋ ጦርነትን አስከፊ ገጽታና የተገኘውን ጣፋጭ ድል የሚያሳዩና የሚያስታውሱ ነገሮችን በማልማት ከፍተኛ ገቢ ማግኘት ይቻላል፡፡በአዲስ አበባ ዩኒቨርሲቲ የመካነ ቅርስ ተመራማሪ የሆኑት ዶክተር ሙሉጌታ ፍስሃ እንደገለጹት የጦርነቱን ገጽታ የሚያሳዩ ትወናዎችን በየአመቱ ማሰራት እንዲሁም ሁሉንም ብሄር ብሄረሰቦችን የሚወክሉ ትንንሽ ቤቶችን በአድዋ አካባቢ በመገንባት ለማረፊያነት ማዋል ከገቢ ምንጮች መካከል ሊጠቀሱ ይችላሉ፡፡በሌላም በኩል የድሉን አጠቃላይ ገጽታ የሚያሳይ ሙዚየም መገንባትና በድሉ የተሰዉትን ሰማዕታት የሚዘክር ሃውልት ማቆም መቻልም እንዲሁ ከፍተኛ የቱሪስት መስህቦች ሊሆኑ ይችላሉ ብለዋል ዶክተር ሙሉጌታ፡፡በአዲስ አበባ ዩኒቨርሲቲ የታሪክ  መምህርና ተመራማሪ የሆኑት ዶክተር ተክለሃይማኖት ገብረ ስላሴ በበኩላቸው በኢትዮጵያና ጣሊያን መካከል የተደረገው ጦርነት በኢትዮጵያ አሸናፊነት እንዲደመደም ካስቻሉ ምክንያቶች አንዱና ዋነኛው የአላማ ጉዳይ ነው ብለዋል፡፡በወቅቱ የጣሊያኖች አላማ የራሳቸው ያሆነውን መሬትና ሃብት በመውረር የራሳቸው ማድረግ ሲሆን የኢትዮጵያዊያን አላማ ደግሞ የሀገራቸውን ድንበር ከጠላት ወረራ መከላከል በመሆኑ ከፍተኛ የአላማ ጽናት እንዲኖራቸው አስችሏቸው ነበር ብለዋል፡፡ሌላኛው የአዲስ አበባ ዩኒቨርሲቲ የታሪክ ምሁር ዶክተር አህመድ ሃሰን በበኩላቸው የአድዋ ድል ጥቁር ህዝቦች ተሸናፊ ብቻ ሳይሆኑ አሸናፊ እንደሆኑም ያሳዩበት ነው ብለዋል፡፡ጥቁር ህዝቦች ሁሉ የእኛም ድል ነው ብለው የተቀበሉትን ይህን የአድዋ ድል  አሁን ያለው ትውልድ ሊገነዘበውና ሊዘክረው ይገባልም ብለዋል ዶክተር አህመድ፡፡በመሆኑም በአድዋ ድል ትውልድ የፈጸመው ታሪካዊ ገድል በተለይም በወጣቱ እንዲዘከርና ከድሉ ተገቢውን ገቢ ማግኘት እንዲቻል የታሪክ ምሁራንን እና የሚመለከታቸው የመንግስት አካላትን ያላሰለሰ ጥረት ይጠይቃል ብለዋል ምሁራኑ፡፡